BESLUTNING(1)

om situationen i området omkring De Store Søer, navnlig i Den Demokratiske Republik Congo

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der minder om sine tidligere beslutninger om situationen i området omkring De Store Søer, navnlig i Den Demokratiske Republik Congo,

- der henviser til EU-formandskabets erklæring af 17. februar 1999,

A. der er alvorligt bekymret over den vedvarende ustabilitet i området omkring De Store Søer og navnlig over den alvorlige situation i Den Demokratiske Republik Congo, hvor en otte måneder lang krig forårsager yderligere død og ødelæggelse, skaber en ny bølge af flygtninge og truer med at udvikle sig til en konflikt, der omfatter hele regionen,

B. der med bekymring konstaterer, at udenlandske styrker er indblandet i konflikten i Den Demokratiske Republik Congo,

C. der er bekymret over den alvorlige destabilisering, der er opstået i Den Demokratiske Republik Congo på grund af tilstedeværelsen på landets territorium af mange oprørske grupper - navnlig grupper, som led nederlag i borgerkrigen i Rwanda, og som var ansvarlige for folkedrabet - som bruger dette land som en base for deres offensiver, både internt i Den Demokratiske Republik Congo og over for nabolandene,

D. der er bekymret over, at disse oprørske grupper tager civilbefolkningen som gidsler og endog rekrutterer børn til deres styrker, samt over de mange civile ofre, som disse aktiviteter kræver, hvilket det internationale samfund kunne konstatere for nylig gennem den brutale massakre, som hutu-oprørere, der opererer i regionen, begik på otte udenlandske turister og fire ugandiske sikkerhedsvagter og turistguider i Gorilla-naturparken i Bwindi-bjergene,

E. der henviser til, at den fortsatte tilstedeværelse af flygtninge i området omkring De Store Søer på grund af den vedvarende etniske vold og de grove menneskerettighedskrænkelser, som har karakteriseret Rwandas, Burundis og Den Demokratiske Republik Congos nyere historie, har resulteret i en enorm humanitær krise, som kræver det internationale samfunds øjeblikkelige opmærksomhed, samt, at humanitære organer og hjælpepersonale får fuldstændig og betingelsesløs adgang til landet,

F. der beklager, at EU og AVS-landene ikke altid helt støtter Arusha-domstolen, trods den afgørende rolle, som denne domstol spiller, både med henblik på at forhindre, at de ansvarlige for folkemordet i Rwanda slipper for straf, samt for at forhindre yderligere vold i regionen,

G. der tilslutter sig de forsoningsbestræbelser og fredsinitiativer, som regeringerne i Sydafrika og Zambia har indledt,

1. fordømmer enhver form for menneskerettighedskrænkelser, tilfældige henrettelser, tortur, chikanerier, etnisk begrundede fængslinger af civile, rekruttering af børn som soldater, samt den etniske propaganda og tilskyndelser til etnisk vold, som er foregået for åbent tæppe under konflikten i Den Demokratiske Republik Congo;

2. genbekræfter princippet om, at de grænser, der er et levn fra kolonitiden, er ukrænkelige i overensstemmelse med ånd og bogstav i de relevante bestemmelser i FN's pagt og OAU-pagten;

3. fordømmer alle krænkelser af Den Demokratiske Republik Congos territoriale integritet;

4. kræver en øjeblikkelig våbenhvile, overholdelse af international folkeret og indledning af forhandlinger mellem alle involverede parter med henblik på at finde en politisk løsning på konflikten, som vil garantere Den Demokratiske Republik Congos territoriale integritet, finde løsninger på sikkerhedsproblemerne i dets nabolande og resultere i tilbagetrækning af alle udenlandske styrker fra Den Demokratiske Republik Congo samt løsladelse af alle de personer, der er blevet vilkårligt fængslet;

5. glæder sig i den forbindelse over præsident Kabilas nylige accept af princippet om at gå ind i forhandlinger med alle konfliktens parter, herunder også oprørsbevægelsen;

6. fastholder, at enhver forhandlet aftale i Den Demokratiske Republik Congo skal være baseret på en national forsoningsproces, som fuldt ud respekterer lighed og harmonisk sameksistens mellem alle etniske grupper, åbner mulighed for, at flygtninge og fordrevne kan vende tilbage og genintegreres, og fører til afholdelse af snarlige frie og retfærdige demokratiske valg;

7. opfordrer myndighederne i Den Demokratiske Republik Congo til at genstarte demokratiseringsprocessen i landet og ikke undlade at gennemføre en betingelsesløs legalisering af politiske partier, afskaffelse af pressecensur og løsladelse af politiske fanger;

8. kræver, at de forskellige regionale fredsinitiativer, der støttes af SADC, OAU, præsident Chiluba og EU's særlige udsending, Ajello, samordnes bedre med henblik på at skabe en enkelt ramme for mæglingsbestræbelserne;

9. tilskynder Sydafrikas og Zambias regeringer til ikke at slække på deres mæglingsbestræbelser og fortsætte med bestræbelserne på at nå frem til en fredelig løsning på konflikten;

10. opfordrer Rådet for Den Europæiske Union til at støtte et fredsinitiativ for enhed i Den Demokratiske Republik Congo i henhold til de relevante afsnit i den fælles udenrigs- og sikkerhedspolitik, som går ud over de sædvanlige erklæringer og er i overensstemmelse med EU's vigtige humanitære forpligtelse;

11. glæder sig over virksomheden i Den Internationale Domstol for Rwanda til trods for de meget vanskelige omstændigheder, hvorunder den må gennemføre sit mandat, idet den er et vigtigt element i bestræbelserne på at skabe sikkerhed i regionen, forhindre yderligere vold og undgå straffrihed gennem respekt for loven;

12. opfordrer alle konfliktens parter til at indrømme hjælpeorganisationer fuldstændig og betingelsesløs adgang til de nødlidende befolkninger, og opfordrer Kommissionen til at optrappe sin humanitære bistand til regionen på baggrund af de nye store flygtningestrømme;

13. pålægger sine formænd at sende denne beslutning til AVS-EU-Rådet, Kommissionen og FN's, OAU's og SADC's generalsekretærer.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).